text: [{"text_idx": "#000000", "text": "Um tu\u0301 ert a\u0301 sosialu mi\u00f0lunum, so hevur tu\u0301 ivaleyst onkunti\u0301\u00f0 opna\u00f0 ein av teimum og hugsa\u00f0: \u201cHetta var l\u00f8gi\u00f0! Hetta er ju\u0301st ta\u00f0, eg gangi og hugsi um ella eri upptikin av.\u201d Og so f\u00e6rt tu\u0301 ta\u00f0 bor\u00f0reitt a\u0301 telefonini, sum um, at mi\u00f0ilin er tankalesari. Og ta\u00f0 er heldur ikki lygn, at teir eru tankalesararar. Ella teir kenna okkum so v\u00e6l, at teir vita na\u0301greiniliga, hvat okkum da\u0301mar at si\u0301ggja og duga at rokna u\u0301t gj\u00f8gnum logaritmur og data, hvussu vit bera okkum at, hv\u00f8rji val vit gera, hvat okkum da\u0301mar o.s.fr."}, {"text_idx": "#000007", "text": "Her er eingin vegur aftur, ti\u0301 mi\u00f0ilin hevur megna\u00f0 at bundi\u00f0 okkum til si\u0301n og flutt okkara li\u0301v yvir i\u0301 ein skerm vi\u00f0 bla\u0301um ljo\u0301si, ein sokalla\u00f0an bla\u0301an heim."}, {"text_idx": "#000009", "text": "Tann bla\u0301i heimurin, vit reika runt i\u0301 ein sto\u0301ran part av samd\u00f8gninum er ikki veruligur. Hann er smi\u0301\u00f0a\u00f0ur til ti\u0301n. Hann er innsneiddur og skraddaraseyma\u00f0ur til ti\u0301n t\u00f8rv. Hann er genialt gj\u00f8rdur."}, {"text_idx": "#000010", "text": "Veit ikki, um tit kenna filmin Truman Show? Ta\u00f0 er ein heimur, sum er gj\u00f8rdur til ein perso\u0301n, ein kunstigur heimur, sum Truman er f\u00f8ddur inni\u0301. Hann skal so vaksa upp i\u0301 hesum heimi, og allur heimurin kann fylgja honum hv\u00f8rt sekund av li\u0301vi hansara. Sja\u0301lvur veit hann einki, men livir i\u0301 ti\u0301 tru\u0301gv, at hetta er heimurin. Hini eru \u00f8ll leikfo\u0301lk. Men so sma\u0301tt byrjar hann at avdu\u0301ka hendan heimin. Nu\u0301 er sp\u00e6li\u00f0 spilt hja\u0301 Risanum aftanfyri, og hann fer at missa millio\u0301nir av kro\u0301num og hyggjarum, um Truman finnur u\u0301tav ti\u0301. Til endan finnur Truman sannleikan og bry\u0301tur u\u0301t i\u0301 fr\u00e6lsi\u00f0."}, {"text_idx": "#000011", "text": "Fer ta\u00f0 at ver\u00f0a solei\u00f0is hja\u0301 okkum? Eru vit i\u0301 einum Truman-showi? Eg vildi sagt, \u201cja\u201d, ta\u00f0 eru vit. Onkur annar fortelur t\u00e6r ta\u00f0, innast inni veist tu\u0301 ta\u00f0. Men vit bro\u0301ta ikki u\u0301t. Vit eru trygg her. Vit eru h\u00f8vu\u00f0sleikarin i\u0301 hesum bla\u0301a heimi. Vit klikkja, skrolla, sl\u00f8kkja og skifta, sum vit hava hug til. Vit sty\u0301ra \u00f8ll og kenna okkum sum kongar. Ti\u0301 vit eru kongar i\u0301 hesum bla\u0301a kongari\u0301ki \u2013 men einsam\u00f8ll. Eingin at vera kongur yvir. Li\u0301kamiki\u00f0 um vit fa\u0301a fylgjarar, likes og vi\u00f0merkingar i\u0301 ho\u0301patali, so eru vit einsam\u00f8ll. Ti\u0301 hini eru \u00f8ll kongar i\u0301 si\u0301num bla\u0301a heimi. Tey geva t\u00e6r likes fyri at fa\u0301a likes fra\u0301 t\u00e6r. Solei\u00f0is heldur sp\u00e6li\u00f0 a\u0301fram."}, {"text_idx": "#000012", "text": "Eg eri sja\u0301lv bundin at sosialu mi\u00f0lunum. Sja\u0301lvt um eg kendi mi\u0301nar veikleikar, so valdi eg at fa\u0301a m\u00e6r Facebook og seinni iPhone. Telefonin dregur mi\u0301nar tankar til si\u0301n a\u0301haldandi og o\u0301troyttilig. Eg kenni hendan Risan aftanfyri, sum hevur fingi\u00f0 meg i\u0301 si\u0301tt net fyri at hava meg enn meira bundna. Men eg \u00e6tli m\u00e6r u\u0301r Truman-showinum."}, {"text_idx": "#000014", "text": "Men hetta skuldi ikki a\u0301virka\u00f0 okkara tru\u0301gv? Vit vita, hv\u00f8rji vit eru. Himmalborgarar, standa i\u0301 Kristusi, byggja li\u0301vi\u00f0 a\u0301 Klettin. Hava eitt gott grundarlag. Ta\u00f0 stendur, at vit eru fr\u00e6ls. Men er fr\u00e6lsi\u00f0 blivi\u00f0 ein sovipu\u0301ta? Eru vit fr\u00e6ls fra\u0301 ti\u0301\u00f0arandanum? Her er ti\u0301\u00f0 til rannsakan."}, {"text_idx": "#000015", "text": "Vit eru skapt i\u0301 mynd Guds, men hava vit lati\u00f0 li\u0301vi\u00f0 yvir i\u0301 hendurnar a\u0301 Risanum? Ella er ta\u00f0 framvegis Gud, sum sleppur at mynda okkum til ta v\u00f8runa, vit eru \u00e6tla\u00f0 til?"}, {"text_idx": "#000016", "text": "\u201cVit eru smi\u0301\u00f0 Hansara, skapt i\u0301 Kristi Jesusi til go\u0301\u00f0 verk, sum Gud frammanundan hevur lagt til rei\u00f0ar, at vit skuldu liva i\u0301 teimum\u201d (Ef 2.10). Eitt, sum slo\u0301g meg i\u0301 a\u0301\u00f0urnevnda dokumterfilmi um \u201cSocial Dilemma\u201d, var, at ta\u00f0 var sagt, at tey ungu i\u0301 dag eru minni intiativri\u0301k. Ta\u00f0 eru vit vaksnu ivaleyst eisini. Um li\u0301vi\u00f0 gongur fyri seg i\u0301 hesum bla\u0301a heimi, hesum o\u0301veruleika, so sansa vit neyvan, hvussu ta\u00f0 spakuliga rennur u\u0301r hondum okkara."}, {"text_idx": "#000017", "text": "Telefonin er eitt ambo\u00f0, siga vit. Ta\u00f0 er ha\u0301lv lygn og ha\u0301lvur sannleiki. Upprunaliga er telefonin \u00e6tla\u00f0 til at na\u0301a ein annan perso\u0301n, i\u00f0 tu\u0301 vilt tosa vi\u00f0. So telefonin er ikki eitt hent ambo\u00f0 longur. Ta\u00f0 er ein avgudur. Ein gudur, sum fortelur okkum alt um okkum sja\u0301lv, hvussu fantastisk vit eru, hvat okkum t\u00f8rvar, og er ein \u201cvinur\u201d vi\u00f0 okkum."}, {"text_idx": "#000018", "text": "Men ta\u0301 bla\u0301a ljo\u0301si\u00f0 er sl\u00f8kna\u00f0, og veruleikin sny\u0301kir seg inn a\u0301 meg, si\u0301ggi eg, hv\u00f8r pero\u0301nur eg veruliga eri. Eg eri eitt o\u0301fullkomi\u00f0 menniskja. O\u0301filtrera\u00f0 og o\u0301redigera\u00f0. Og solei\u00f0is eru \u00f8ll onnur. \u00d8ll i\u0301 sama ba\u0301ti."}, {"text_idx": "#000019", "text": "To\u0301 eru vit o\u0301endaliga elska\u00f0 av Skaparanum, sum frammanundan kendi okkum, elska\u00f0i okkum, dro\u0301g okkum til Si\u0301n, leg\u00f0i \u00e6tlan, at vit skuldu liva i\u0301 teim verkum, Hann \u00e6tla\u00f0i okkum. Hann ynskir, at vit liva okkara fulla potentiali, at vit eru t\u00f8k vi\u00f0 ba\u0301\u00f0um hondum."}, {"text_idx": "#000020", "text": "Vit a\u0301ttu at sl\u00f8kt ta\u00f0 bla\u0301a ljo\u0301si\u00f0 og tendra Hansara ljo\u0301s."}]